খাতায় কলমে এখনও চ্যাম্পিয়ন হওয়ার সুযোগ রয়েছে। সমীকরণ বলছে, ইস্টবেঙ্গলকে বাকি সমস্ত ম্যাচ জিততে হবে। পাশাপাশি, মিনার্ভাকে পয়েন্ট নষ্ট করতে হবে। এমন অবস্থায় পুরো অলআউট আক্রমণের প্রস্তুতি নিয়ে ফেলল ইস্টবেঙ্গল। বিদেশি সমস্যা মেটাতে নিয়ে আসা হচ্ছে আল আমনার ‘প্রেসক্রাইব’ করা বিদেশিকে।
বাজো আর্মান্দের ছেড়ে যাওয়া পজিশনে প্রথমে ভাবা হয়েছিল ব্রাজিলীয় ফাবিও গঞ্জালভেজের নাম। তবে ফাবিও বড়সড় চোট সারিয়ে উঠেছেন সম্প্রতি। চোট পাওয়া ফুটবলারকে নিয়ে এসে কোনওরকম ঝুঁকি নিতে চায়নি ইস্টবেঙ্গল। তাই খালিদের সঙ্গে দফায় দফায় বৈঠক চলার মাঝেই কর্তারা নতুন বিদেশির খোঁজে ছিলেন।
তিন ফুটবলারের বায়োডেটা এসে পৌঁছেছিল কর্তাদের হাতে—উগান্ডার খালিদ, অন্য এক ব্রাজিলীয় ডিফেন্সিভ মিডিও এবং উজবেক ফুটবলার দিলশোদ শারোফেতদিনোভ। এর মধ্যে উজবেক ফুটবলারের সঙ্গে চুক্তি চূড়ান্ত করার পথে ইস্টবেঙ্গল। বছর পাঁচেক আগে দিলশোদের সঙ্গে আল আমনা খেলেছিলেন মালয়েশিয়ার সিমে ডার্বি-তে।

দিলশোদ শারোফেতদিনোভ। — ইন্ডিয়ান ফুটবলের ফেসবুক পেজ
প্রাক্তন সতীর্থের নামই কর্তাদের কাছে প্রেসক্রাইব করেন সিরিয়ান তারকা। দলের নির্ভরযোগ্য মিডিও-র পরামর্শ মেনেই বাজির পরিবর্তে দিলশোদের সঙ্গে চুক্তি করতে চলেছেন লাল-হলুদ কর্তারা। রাতে যোগাযোগ করা হলে ইস্টবেঙ্গলের অন্যতম শীর্ষ কর্তা রাজা গুহ এবেলা.ইনকে জানালেন, ‘‘আমনাকে আমরা পুরোপুরি বিশ্বাস করি। ওর কথামতোই দিলশোদকে নেওয়া হচ্ছে। ও আমনার বন্ধু। আমনার সঙ্গে আগে খেলেছে। তাই ওকে বাছা হল।’’
কবে আসছে দিলশোদ? রাজা গুহ বলছেন, ‘‘চেষ্টা করছি যত শীঘ্র সম্ভব ওকে আনার। যুদ্ধকালীন তৎপরতায় সমস্ত নথি পাঠানো হয়েছে।’’
বছর বত্রিশের দিলশোদ কেরিয়ারের বেশিরভাগ সময়েই খেলেছেন উজবেকিস্তানের সেরা দুই দল পাখতাখোর তাসখেন্ত এবং এফসি ডিনামো সামারখন্দ ক্লাবে। উজবেক ফুটবলারের ছোঁয়ায় ইস্টবেঙ্গলে আই লিগ খরা কাটে কি না, সেটাই আপাতত দেখার।
 
দেখুন দিলশোদের ভিডিও...